# Treball de final de grau

Un treball de final de grau o treball de fi de grau (TFG) és un treball de síntesi sobre un tema determinat que es presenta per a l’obtenció d'un grau universitari. Es tracta d'un projecte individual que es realitza al final dels estudis universitaris i consisteix en una recerca, intervenció o innovació en el camp professional dels estudis cursats. Aquest treball permet a l'estudiant demostrar els coneixements i competències adquirits al llarg dels estudis i constitueix un element important en l'avaluació final del grau.
Amb la implementació del procés de Bolonya i l'Espai Europeu d'Ensenyament Superior, els títols universitaris de grau exigeixen, com a condició per a obtenir la titulació, la realització d'un projecte de recerca autònom que inclou una tesina final. Aquesta es valora, depenent del pla d’estudis, amb una ponderació d'entre 6 i 30 crèdits ECTS. La presentació i defensa pública d’un treball individual especialitzat serveix per validar la competència acadèmica de l’estudiant i per acreditar la seva preparació per accedir al mercat laboral.
El treball s'elabora sota la supervisió del professorat (tutors o directors del TFG), que també pot proporcionar orientacions per a la redacció dels textos. Al final, el treball s'ha de presentar i defensar davant un tribunal o comissió perquè avaluï el treball.
El contingut d'un treball de final de grau varia en funció del tema i de la universitat on es presenti. En general, l'estructura que pot seguir un TFG és la següent:
* Coberta
* Índex de continguts
* Resum i paraules claus
* Introducció
* Estat de la qüestió i metodologia
* Resultats
* Conclusions
* Bibliografia
* Annexos
Habitualment, s'ofereix als estudiants la possibilitat de publicar els treballs, en format digital i en accés obert, als repositoris digitals de les universitats corresponents.
Als millors treballs de final de grau de cada promoció se'ls atorga sovint un premi TFG. Aquests reconeixements destaquen i premien l'excel·lència del treball de final de grau, posant de manifest la dedicació i la qualitat de la recerca realitzada pels estudiants. Tant les universitats com altres organitzacions, com ara fundacions o col·legis professionals, poden ser responsables de concedir aquesta distinció.

## Referències

* ↑ «Treball de final de grau». Gran Enciclopèdia Catalana. Barcelona: Grup Enciclopèdia Catalana. [Consulta: 10 agost 2024].
* ↑ Mateo Andrés, Joan; Escofet Roig, Anna; Martínez Olmo, Francesc; Ventura Blanco, Javier. Guia per a l’avaluació de competències en el treball de final de grau en l’àmbit de les ciències socials i jurídiques (PDF). Barcelona: Agència per a la Qualitat del Sistema Universitari de Catalunya, abril 2009, p. 29 [Consulta: 10 agost 2024].
* 1 2 Lluch, Gemma; Nicolás, Miquel. Escriptura acadèmica: planificació, documentació, redacció, citació i models. Barcelona: Universitat Oberta de Catalunya, 2015, p. 232. ISBN 978-84-9064-443-0. OCLC 1186576768 [Consulta: 10 agost 2024].
* ↑ «Llibre d’estil de la Universitat de Barcelona - Treballs acadèmics». Universitat de Barcelona, 26-04-2024. Arxivat de l'original el 6 maig 2024. [Consulta: 10 agost 2024].
* ↑ «Informació general del Treball Fi de Grau». Universitat de València. [Consulta: 10 agost 2024].
* ↑ Aguilar-Amat, Anna; Edo Julià, Miquel; Guarné Cabello, Blai «Fortaleses i febleses del Treball de Final de Grau a la Facultat de Traducció i d’Interpretació de la Universitat Autònoma de Barcelona: epistemologia, heteroglòssia, visibilitat». Quaderns: revista de traducció. Universitat Autonoma de Barcelona, Departament de Traduccio i d'Interpretacio, 25, 2018, pàg. 267. ISSN: 1138-5790 [Consulta: 15 agost 2024].
* ↑ «Premi Miquel Caminal i Anna Alabart als millors TFG de Ciència Política i Sociologia». Col·legi de Professionals de la Ciència Política i de la Sociologia de Catalunya, 21-06-2018. Arxivat de l'original el 11 agost 2024. [Consulta: 10 agost 2024].
* ↑ «Treball Fi de Grau - Premis TFG». Universitat de València. [Consulta: 15 agost 2024].

## Vegeu també

* Treball de recerca
* Tesi doctoral